Emanuel Ungureanu (USR) publică o fotografie în care candidatul PNL George Tuță, fost ofițer SRI, apare alături de Florian Coldea, Dumitru Dumbravă și Laura Codruța Kovesi: Credeți că e bine ca foști ofițeri SRI să facă politică?
Deputatul USR Emanuel Ungureanu (USR) a publicat pe contul său de pe o rețea socială o fotografie în care George Tuță, candidatul PNL la Primăria Sectorului 1, apare alături de generalii SRI în rezervă Florian Coldea, și Dumitru Dumbravă și Laura Codruța Kovesi, fosta șefă a DNA. ”credeți că e bine ca foști ofițeri SRI, ca Tuță, fostul șef de cabinet al șefului SRI Hellvig, să facă politică?”, scrie Ungureanu.
Reamintim că George Tuță a fost ofițer SRI în perioada 2016-2018, potrivit CV-ului său, unde el a trecut ”ofițer UM 0102” – adică o unitate militară SRI.
Imaginea a fost realizată de agenția foto InquamPhotos în 3 martie 2016, la o ședință de bilanț a DIICOT, unitatea de parchet care vizează criminalitatea organizată și actele de terorism și are o colaborare constantă cu SRI. La acel moment, Tuță era șeful de cabinet al directorului SRI, Eduard Hellvig.
”În prima magine de arhivă puteți remarca însă și figura unui fost ofițer SRI, pe nume George Tuță, candidat acum al PSD-PNL la Primăria Sector 1 din București, alături de cei doi foști șefi SRI Coldea și Dumbravă, alături de Codruța Kovesi. În mod cert, serviciile secrete românești și-au băgat coada în politică și după 1990, reflex moștenit de la Securitatea comunistă.
USR este SINGURUL PARTID din România care s-a opus vehement în Parlament proiectului de lege susținut de PSD-PNL ca SRI să poată să rămână cu ambele picioare în procesul de justiție! Propaganda PSD-PNL se chinuie în aceste zile să-l lipească pe Coldea de USR. Adevărul este cunoscut, la vilele de protocol ale SRI NU veți găsi la chermeze useriști, acolo și-au făcut veacul însă pesediști și peneliști de frunte! În consecință, credeți că e bine ca foști ofițeri SRI, ca Tuță, fostul șef de cabinet al șefului SRI Hellvig, să facă politică? Credeți că este normal că de mai bine de 365 de zile SRi nu mai are conducere civilă?”, a scris Ungureanu pe contul său de Facebook.
George Tuță este candidatul PNL, susținut de PSD, la Primăria Sectorului 1, și candidează împotriva primarului în funcție Clotilde Armand de la USR.
G4Media a cerut un punct de vedere de la George Tuță și îl vom publica în momentul în care îl vom avea.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank